KIRJALLINEN KYSYMYS E-2169/03

esittäjä(t): Monica Frassoni (Verts/ALE) komissiolle

(30. kesäkuuta 2003)

Aihe: Lisätietoja Apulian maakunnassa Italiassa sijaitsevaa erityissuojelualuetta Valloni e steppe pedegarganiche koskevien kiireellisten suojelutoimien toteuttamista varten

Vastauksessaan kysymykseen E-0406/03(1) komissio totesi, että on käynnistetty valitusmenettely, joka koskee Apulian maakunnassa Italiassa sijaitsevaa erityissuojelualuetta Valloni e steppe pedegarganiche. On huomattava, että odotettaessa komission konkreettisia toimia asiassa kyseisellä alueella edelleen harjoitetaan toimintaa, joka aiheuttaa vakavia ja useissa tapauksissa peruuttamattomia vahinkoja yhteisön direktiiveillä suojelluille lajeille ja luontotyypeille.

Esimerkkeinä voidaan mainita seuraavat:

- erityissuojelualueella jatketaan varastorakennusten rakennustöitä ilman minkäänlaisia korvaavia toimenpiteitä;

- ympäristöministeriön aloitteesta perustettu tekninen neuvottelukunta on kokoontunut vain kolme kertaa eikä ole jatkanut toimintaansa 10. huhtikuuta 2001 pidetyn kokouksen jälkeen;

- Manfredonian kunta on esittänyt uusia hankkeita, jotka vaarantavat entisestään erityissuojelualueen tulevaisuutta ja joita Apulian maakunta rahoittaa siitä huolimatta yhteisön varoin (POR Apulia 20002006, toimintalinja I Luonnonvarat EMOTR toimenpide 1.4, toimi B Maaperän suojelemiseksi tarkoitetut maatalousjärjestelyt ja laajamittaiset metsätalouden vesihuoltojärjestelyt);

- Italian valtion tielaitos ANAS ja San Giovanni Rotondon kunta ovat esittäneet hankkeen, jonka tarkoituksena on valtatien laajentaminen nelikaistaiseksi kyseisen kunnan alueella, mikä vahingoittaisi vakavasti erityissuojelualueen kivikkoalueita;

- Apulian maakunta julkaisi 4. helmikuuta 2003 ympäristöalan suuntaviivat nro 21 (BUR nro 27, 11. maaliskuuta 2003), jossa käsitellään ympäristövaikutusten ja riskien arvioinnin sovellettavuutta Manfredonian aluesopimukseen sisältyviin hankkeisiin; kyseisessä asiakirjassa ei käsitellä asianmukaisesti vaikutuksia yhteisön direktiiveissä suojeltuihin luontotyyppeihin ja lajeihin eikä määrätä asianmukaisista korvaavista toimenpiteistä; lisäksi siinä pyritään antamaan oikeutus jo toteutetuille direktiivien vastaisille toimille; Italian lintujensuojeluliitto LIPU on jo kannellut Barin hallintotuomioistuimeen tästä asiakirjasta;

- Apulian maakunta ja Manfredonian kunta eivät ole lainkaan hyväksyneet erityissuojelualueen hallintosuunnitelmaa, joka laadittiin LIFE-hankkeen yhteydessä (Kiireelliset toimet Garganon kansallispuiston Natura 2000 -alueiden suojelemiseksi LIFE Natura nro 43200/98/491);

- aluesuunnitelman eri osapuolten esittämien näkökohtien mukaan sopimuksen lisäpöytäkirjassa ei määrätä minkäänlaisista korvaaviin toimenpiteisiin tehtävistä investoinneista vaan yksinomaan uusista tuotantoinvestoinneista. Voisiko komissio näin ollen vastata seuraaviin kysymyksiin:

1. Mihin toimiin se ryhtyy pysäyttääkseen välittömästi kyseisen alueen tuhoamisen?

2. Mihin toimiin se ryhtyy taatakseen, ettei yhteisön varoja käytetä yhteisön direktiivien kanssa ristiriidassa olevien hankkeiden toteuttamiseen kyseisellä alueella?

(1) EUVL C 280 E, 21.11.2003, s. 54.

Margot Wallströmin komission puolesta antama vastaus

(6. elokuuta 2003)

Komissio jatkaa tutkimuksiaan käynnistetyn valitusmenettelyn puitteissa niiden valtuuksien rajoissa, jotka sillä on EY:n perustamissopimuksen nojalla.

Arvoisan parlamentin jäsenen antamat tiedot on lisätty edellä mainittuun valitukseen liittyviin asiakirjoihin, ja ne otetaan huomioon valitusta käsiteltäessä. Ympäristövaikutusten ja riskien arvioinnin soveltamisesta Manfredonian aluesopimukseen sisältyviin hankkeisiin 4. helmikuuta 2003 annettu Apulian maakunnan päätös on toimitettu komissiolle ja sitä arvioidaan parhaillaan.

Italian valtion tielaitoksen (ANAS) ja San Giovanni Rotondon kunnan esittämää suunnitelmaa valtatien laajentamisesta nelikaistaiseksi kyseisen kunnan alueella voidaan tarkastella seuraavien direktiivien nojalla: tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annettu neuvoston direktiivi 85/337/ETY(1) sellaisena kuin se on muutettuna neuvoston direktiivillä 97/11/EY(2), luonnonvaraisten lintujen suojelusta 2 päivänä huhtikuuta 1979 annettu neuvoston direktiivi 79/409/ETY(3) ja luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annettu neuvoston direktiivi 92/43/ETY(4).

Kun otetaan kuitenkin huomioon, että valituksen tueksi ei ole toimitettu mitään erityisiä perusteita, edellä mainittuja direktiivejä ei tällä hetkellä voida katsoa rikotun. Jos arvoisa parlamentin jäsen voisi toimittaa yksityiskohtaisia tietoja, jotka mahdollistaisivat valtatien laajennuksen arvioinnin edellä mainittujen direktiivien valossa, komissio voisi tutkia asiaa tältä kannalta.

LIFE-hankkeen osalta voidaan todeta, että Apulian maakunta ja Manfredonian kunta eivät ole hyväksyneet hallintosuunnitelmaa, joka laadittiin LIFE-hankkeen yhteydessä. Tuensaaja, Gargano National Park, kuitenkin ilmoitti komissiolle, että neuvottelut ovat käynnissä sen varmistamiseksi, että kaikki hankkeet tai suunnitelmat erityissuojelualueella Valloni e steppe pedegarganiche toimitetaan puiston hallinnon arvioitaviksi. Puiston vaikutus ulottuisi siis koko erityissuojelualueelle. Koska puisto on hyväksynyt hallintosuunnitelman, joka muodostaa tulevan (pakollisen) puistosuunnitelman perustan, kuten puiston hallinto on ilmoittanut, komission käsitys on, että näin saadaan samantyyppiset takuut, jotka olisi tarvittu, jos alueelliset ja paikallisviranomaiset olisivat hyväksyneet suunnitelman. On myös huomattava, että Italian ympäristöministeriö on erillisen LIFE Natura -projektin turvin tekemässä ohjeita hallintosuunnitelmien laatimisesta ja hyväksymisestä. Nämä ohjeet julkaistiin vain Italian virallisessa lehdessä syyskuussa 2002, ja niihin liittyvä tekninen ohjekirja on määrä julkaista vasta vuoden 2003 lopussa.

Kysymykseen Manfredonian kunnan ehdottaman lisäsuunnitelman mahdollisesta rahoittamisesta yhteisön rakennerahastosta (alueellinen toimenpideohjelma Apulia 20002006, toimenpide 1.4 maatalouden ohjaus- ja tukirahasto) komissio toteaa, että se ei ole tässä vaiheessa saanut ilmoitusta asianomaisen toimenpiteen piiriin kuuluvista yksittäisistä hankkeista. Tässä yhteydessä on korostettava, että rakennerahastojen osarahoituksella toteutetut hankkeet kuuluvat jäsenvaltioiden toimivaltaan toissijaisuusperiaatteen mukaisesti.

Apulian alueellisen toimenpideohjelman toimenpiteen 1.4 tavoitteena on toimet luonnollisten järjestelmien, metsien ja maatalousmaiden hydrologisten ja geologisten toimintojen suojelemiseksi. Tämä toimenpide perustuu Euroopan maatalouden ohjaus- ja tukirahaston (EMOTR) tuesta maaseudun kehittämiseen ja tiettyjen asetusten muuttamisesta ja kumoamisesta 17 päivänä toukokuuta 1999 annetun neuvoston asetuksen (EY) N:o 1257/1999 33 artiklan 11 luetelmakohtaan(5). Apulian toimenpideohjelman täydennys sisältää valintakriteerit, joiden perusteella suojelualueilla (yhteisön tärkeinä pitämät alueet, erityissuojelualueet ja puistot) toteutettaville hankkeille annetaan etusija.

Hankkeilla, jotka ovat saaneet osarahoitusta tästä rahoitusvälineestä, olisi oltava myönteinen vaikutus ympäristöön ja niissä olisi noudatettava muun muassa yhteisön ja kansallisia ympäristösäädöksiä, kuten kaikissa muissakin yhteisön rakennerahastoista osarahoitetuissa hankkeissa.

Komissio ei EY:n perustamissopimuksen valvojana epäröi ryhtyä tarvittaviin toimenpiteisiin, mukaan luettuina EY:n perustamissopimuksen 226 artiklan mukaiset rikkomusmenettelyt, varmistaakseen, että asiaan liittyvää yhteisön lainsäädäntöä noudatetaan.

(1) EYVL L 175, 5.7.1985.

(2) EYVL L 73, 14.3.1997.

(3) EYVL L 103, 25.4.1979.

(4) EYVL L 206, 22.7.1992.

(5) EYVL L 160, 26.6.1999.